Sõmerpalu-aastatel hakkas Hella-Mare Männamaa õhtuti päevasündmusi üles tähendama. Märkmetest sündis lasteraamat "Tudrepalu lood" (1981) - jutustus Jukust ja Jaanist, kes Hiiumaalt Lõuna-Eesti metskonnamajja elama asuvad ja oma uut kodu tundma õpivad: "Pühapäeviti oli suur maja, aed ja õu ainult memme ja poiste päralt. Kui nemad olid vagusi, ei kostnud ümbruskonnast ühtegi inimhäält. Siis läksid metsa ja õue piirid segamini ja juhtusidki kõige põnevamad juhtumised."